CELEX: 32009D0017(01)
Language: el
Date: 2009-06-19 00:00:00
Title: 2009/555/ΕΚ: Απόφαση της Ευρωπαϊκής Κεντρικής Τράπεζας, της 19ης Ιουνίου 2009 , για τροποποίηση της απόφασης ΕΚΤ/2003/14 σχετικά με τη διαχείριση των δανειοληπτικών και δανειοδοτικών πράξεων που διενεργεί η Ευρωπαϊκή Κοινότητα στο πλαίσιο του μηχανισμού μεσοπρόθεσμης οικονομικής στήριξης (ΕΚΤ/2009/17)

22.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 190/11
            
         
      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   
   της 19ης Ιουνίου 2009
   για τροποποίηση της απόφασης ΕΚΤ/2003/14 σχετικά με τη διαχείριση των δανειοληπτικών και δανειοδοτικών πράξεων που διενεργεί η Ευρωπαϊκή Κοινότητα στο πλαίσιο του μηχανισμού μεσοπρόθεσμης οικονομικής στήριξης
   (ΕΚΤ/2009/17)
   (2009/555/ΕΚ)
   Το ΓΕΝΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 119 και το άρθρο 123 παράγραφος 2,
   το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως το άρθρο 17, το άρθρο 21.2, το άρθρο 44 και το άρθρο 47.1 πρώτη περίπτωση,
   τον κανονισμό (ΕΚ) αριθ. 431/2009 του Συμβουλίου, της 18ης Μαΐου 2009, για την τροποποίηση του κανονισμού (ΕΚ) αριθ. 332/2002 για τη θέσπιση ενός μηχανισμού μεσοπρόθεσμης οικονομικής στήριξης του ισοζυγίου πληρωμών των κρατών μελών (1), και ιδίως το άρθρο 1 παράγραφος 5,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 9 του κανονισμού (ΕΚ) αριθ. 332/2002 του Συμβουλίου, της 18ης Φεβρουαρίου 2002, για τη θέσπιση ενός μηχανισμού μεσοπρόθεσμης οικονομικής στήριξης του ισοζυγίου πληρωμών των κρατών μελών (2), η Ευρωπαϊκή Κεντρική Τράπεζα (ΕΚΤ) πρέπει να λαμβάνει τα αναγκαία μέτρα για την εξασφάλιση της διαχείρισης των δανείων που χορηγούνται στο πλαίσιο του μηχανισμού μεσοπρόθεσμης οικονομικής στήριξης σε κράτη μέλη που δεν έχουν υιοθετήσει το ευρώ.
            
         
               (2)
            
            
               Με το άρθρο 1 παράγραφος 5 του κανονισμού (ΕΚ) αριθ. 431/2009 εισάγεται στον κανονισμό (ΕΚ) αριθ. 332/2002 νέο άρθρο 7 παράγραφος 5, σύμφωνα με το οποίο τα κράτη μέλη που λαμβάνουν δάνεια στο πλαίσιο του μηχανισμού μεσοπρόθεσμης οικονομικής στήριξης υποχρεούνται να καταθέτουν σε λογαριασμό τηρούμενο στην ΕΚΤ τα ποσά που απαιτούνται για την εξόφληση του κεφαλαίου και των τόκων που οφείλονται από τα εν λόγω δάνεια επτά εργάσιμες ημέρες Target2 πριν από την παρέλευση της αντίστοιχης προθεσμίας εξόφλησης. Προς εξυπηρέτηση του ανωτέρω σκοπού η ΕΚΤ θεωρεί ενδεδειγμένο να ανοίξει ειδικούς λογαριασμούς για τις εθνικές κεντρικές τράπεζες των εν λόγω κρατών μελών.
            
         
               (3)
            
            
               Η απόφαση ΕΚΤ/2003/14 της 7ης Νοεμβρίου 2003 σχετικά με τη διαχείριση των δανειοληπτικών και δανειοδοτικών πράξεων που διενεργεί η Ευρωπαϊκή Κοινότητα στο πλαίσιο του μηχανισμού μεσοπρόθεσμης οικονομικής στήριξης (3) θα πρέπει να τροποποιηθεί, προκειμένου να αποτυπώσει τις εν λόγω αλλαγές,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση ΕΚΤ/2003/14 τροποποιείται ως εξής:
   
               1)
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Οι πληρωμές που σχετίζονται με τις δανειοληπτικές και δανειοδοτικές πράξεις της Ευρωπαϊκής Κοινότητας διενεργούνται μέσω (ενός ή περισσότερων) λογαριασμών στο όνομα της ΕΚΤ ή/και, όσον αφορά τις δανειοληπτικές και δανειοδοτικές ρυθμίσεις μεταξύ της Ευρωπαϊκής Κοινότητας και του οικείου κράτους μέλους, μέσω λογαριασμών που ανοίγονται στην ΕΚΤ στο όνομα της εθνικής κεντρικής τράπεζας του εν λόγω κράτους μέλους ή στο όνομα της Επιτροπής των Ευρωπαϊκών Κοινοτήτων».
            
         
               2)
            
            
               Το άρθρο 3 παράγραφος 2 αντικαθίσταται από το ακόλουθο κείμενο:
               «2.   Τα κεφάλαια που λαμβάνει η ΕΚΤ για λογαριασμό της Ευρωπαϊκής Κοινότητας από την καταβολή τόκων ή την αποπληρωμή του αρχικού κεφαλαίου από το κράτος μέλος που έλαβε το δάνειο μεταφέρονται κατά την ημερομηνία λήξης στους λογαριασμούς τους οποίους καθορίζουν οι πιστωτές στο πλαίσιο των δανειοληπτικών ρυθμίσεων στις οποίες συμμετέχει η Ευρωπαϊκή Κοινότητα».
            
         
               3)
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Η ΕΚΤ καταγράφει κάθε δανειοληπτική και δανειοδοτική πράξη στους ακόλουθους λογαριασμούς σε ευρώ στα βιβλία της:
               
                           α)
                        
                        
                           σε έναν λογαριασμό στο παθητικό, στον οποίο καταγράφονται τα κεφάλαια που λαμβάνονται για λογαριασμό της Ευρωπαϊκής Κοινότητας και η μεταφορά τους στην εθνική κεντρική τράπεζα του κράτους μέλους που λαμβάνει το αντίστοιχο δάνειο·
                        
                     
                           β)
                        
                        
                           σε έναν λογαριασμό τάξεως με τίτλο “Υποχρεώσεις της Ευρωπαϊκής Κοινότητας από δανειοληπτικές πράξεις της Ευρωπαϊκής Κοινότητας”, ο οποίος διαιρείται, κατά περίπτωση, σε υπολογαριασμούς που αντιστοιχούν στους μεμονωμένους πιστωτές στο πλαίσιο των δανειοληπτικών ρυθμίσεων·
                        
                     
                           γ)
                        
                        
                           σε έναν λογαριασμό τάξεως με τίτλο “Απαιτήσεις της Ευρωπαϊκής Κοινότητας από δανειοδοτικές πράξεις της Ευρωπαϊκής Κοινότητας”».
                        
                     
         
               4)
            
            
               Το άρθρο 5 αντικαθίσταται από το ακόλουθο κείμενο:
               «Άρθρο 5
               Η ΕΚΤ εγγράφει τις χρηματοδοτικές πράξεις που περιγράφονται στο άρθρο 3 με την ημερομηνία αξίας, χρεώνοντας ή πιστώνοντας τους λογαριασμούς που αναφέρονται στην παρούσα απόφαση».
            
         
               5)
            
            
               Το άρθρο 6 αντικαθίσταται από το ακόλουθο κείμενο:
               «Άρθρο 6
               1.   Η ΕΚΤ παρακολουθεί τις ημερομηνίες μεταφοράς και τις ημερομηνίες λήξης που ορίζουν οι δανειοληπτικές και δανειοδοτικές ρυθμίσεις για την καταβολή των τόκων και την αποπληρωμή του αρχικού κεφαλαίου.
               2.   Δεκαπέντε τουλάχιστον ημερολογιακές ημέρες πριν από την εκάστοτε ημερομηνία μεταφοράς, η ΕΚΤ ειδοποιεί σχετικά την εθνική κεντρική τράπεζα του κράτους μέλους-οφειλέτη της Ευρωπαϊκής Κοινότητας».
            
         Άρθρο 2
   Η εκτελεστική επιτροπή της ΕΚΤ προβαίνει στις ρυθμίσεις που είναι απαραίτητες για τη θέση σε εφαρμογή της παρούσας απόφασης.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 19 Ιουνίου 2009.
      
         
            Για το γενικό συμβούλιο της ΕΚΤ
         
         
            Ο Πρόεδρος της ΕΚΤ
         
         Jean-Claude TRICHET
         
      
   
   
      (1)  ΕΕ L 128 της 27.5.2009, σ. 1.
   
      (2)  ΕΕ L 53 της 23.2.2002, σ. 1.
   
      (3)  ΕΕ L 297 της 15.11.2003, σ. 35.